ఒఎన్‌జిసి గ్యాస్‌ను తోడుకున్న రిలయన్స్‌
- డిఅండ్‌ఎం రిపోర్టు వెల్లడి
- రూ.12వేల కోట్లు విలువ అంచనా
- దిగజారిన రిల్‌ షేర్‌
న్యూఢిల్లీ : ప్రముఖ బిలియనేర్‌ ముఖేష్‌ అంబానీకి చెందిన రిలయన్స్‌ ఇండిస్టీస్‌ (రిల్‌) కేజి బేసిన్‌లో చేతివాటం ప్రదర్శించింది. ప్రభుత్వ రంగ సంస్థ అయినా ఆయిల్‌ అండ్‌ న్యాచురల్‌ గ్యాస్‌ కార్పొరేషన్‌ (ఒఎన్‌జిసి)కు చెందిన రూ.12,000 కోట్ల విలువ చేసే గ్యాస్‌ను అక్రమంగా తోడుకుందని డిఅండ్‌ఎం నివేదికలో వెల్లడయ్యింది. క్రిష్ణా గోదావరి బేసిన్‌లో ఒఎన్‌జిసి, రిలయన్స్‌ ఇండిస్టీస్‌కు వేర్వేరు గ్యాస్‌ క్షేత్రాలను ప్రభుత్వం కేటాయించినప్పటికీ, ఒఎన్‌జిసికి చెందిన గ్యాస్‌ను కొంత పక్కనే ఉన్న రిలయన్స్‌ వెళికితీసుకొని సొమ్ము చేసుకుందని కన్సల్టెన్సీ సంస్థ డిఅండ్‌ఎం పేర్కొంది. కాగా రిల్‌ కంపెనీ దీన్ని తోసిపుచ్చుతు ఎలాంటి ప్రకటన చేయకపోవడంతో డిఅండ్‌ఎం రిపోర్టుకు మరింత బలం చేకూరుతోందని నిపుణులు పేర్కొంటున్నారు. ఒఎన్‌జిసికి చెందిన జి4 బ్లాకు, ఆర్‌ఐఎల్‌కు చెందిన కెజి డి6 బ్లాక్‌ పక్కపక్కనే ఉన్నాయి. అయితే పైకి చూస్తే స్పష్టమైన సరిహద్దులతో ఇవి వేర్వేరుగానే కనిపిస్తున్నప్పటికీ అనేక మీటర్ల లోతులో అంతర్గతంగా ఒకే భారీ నిక్షేపం ఉందని, దీనికి సరిహద్దులంటూ లేవని డిఅండ్‌ఎం పేర్కొంది. దీంతో ఒకే నిక్షేపాన్ని రెండు సంస్థలు పంచుకంటూన్నాయని తమ ప్రాథమిక పరిశీలన నివేదికలో వెల్లడయ్యిందని ఆ సంస్థ పేర్కొంది. ఉమ్మడి సరిహద్దుతో కావాలనే బావులు తవ్వి తమ నిక్షేపం నుంచి రిలయన్స్‌ ఉద్దేశ్యపూర్వంగా గ్యాస్‌ను దోచుకుంటుందని 2013లోనే ఒఎన్‌జిసి ఆందోళనకు దిగింది. ఈ నేపథ్యంలోనే వాస్తవాలను గుర్తించడానికి ఇరు సంస్థలు సంయుక్తంగా డిఅండ్‌ఎంను నియమించుకున్నాయి. ఇది ఇరు సంస్థల అధికారులతో పాటు డైరెక్టరేట్‌ జనరల్‌ ఆఫ్‌ హైడ్రోకార్బన్స్‌తో కూడా భేటీ అయ్యింది. గణాంకాలన్నింటీని పరిశీలించిన మీదట ఒఎన్‌జిసికి చెందిన దాదాపు 11.9 బిలియన్‌ ఘనపు మీటర్ల గ్యాస్‌ను రిలయన్స్‌ తోడి ఉండొచ్చని డిఅండ్‌ంఎ అంచనా వేసింది. 2015 మార్చి 31 నాటికి రిలయన్స్‌ మొత్తగా 58.67 బిలియన్‌ క్యూబిక్‌ మిటర్లు (బిసిఎం) గ్యాస్‌ను వెలికి తీసింది. ఇందులో సుమారు పావు శాతం ఒఎన్‌జిసిది ఉంటుందని ప్రాథమిక అంచనా.
వచ్చే నెలలో డిఅండ్‌ఎం ఈ నివేదికను చమురు మంత్రిత్వశాఖకు సమర్పించనుందని సమాచారం. ఈ నేపథ్యంలో ఒఎన్‌జిసికి రిలయన్స్‌ ఇండిస్టీస్‌ పరిహారం చెల్లింపుపై ఆ శాఖ నిర్ణయం తీసుకోవాల్సి ఉంటుంది. డిఅండ్‌ఎం నివేదిక ప్రకారం 11.9 బిలియన్‌ మీటర్ల గ్యాస్‌కు ఒఎన్‌జిసికి రూ.12,000 కోట్ల పరిహారం చెల్లించాల్సి ఉంటుందని మార్కెట్‌ వర్గాలు అంచనా వేస్తోన్నాయి. కేంద్రానికి డిఅండ్‌ఎం రిపోర్టు అందించన ఆరు మాసాల్లో ఒఎన్‌జిసికి పరిహారం చెల్లించేలా చమురు మంత్రిత్వశాఖ రిలయన్స్‌పై చర్యలు తీసుకోవాలని ఇది వరకే సుప్రీంకోర్టు కూడా ఆదేశించింది. ఒఎన్‌జిసి నివేదిక ప్రకారం రిలయన్స్‌కు చెందిన డి6-ఎ9, డి6-ఎ13 బావులు ఒఎన్‌జిసి క్షేత్రానికి అనుకుని ఉన్నాయి.
రెండు రోజు తగ్గిన షేర్‌
డిఅండ్‌ఎం నివేదిక నేపథ్యంలో ఒఎన్‌జిసి క్షేత్రాల్లో రిలయన్స్‌ చేతి వాటం ప్రదర్శించిందన్న వార్తల నేపథ్యంలో రిల్‌ షేరు వరుసగా రెండు రోజులు పడిపోయింది. గురువారం ఇంట్రా ట్రేడింగ్‌లో 915 వద్ద నమోదైన షేర్‌ తుదకు 2.7 శాతం విలువ కోల్పోయి 88.9.15కు దిగజారింది. శుక్రవారం మరో 0.31 శాతం నష్టపోయి 886.35 వద్ద ముగిసింది. తొలి గంటలో ఓ దశలో రూ.900 ఎగువన చోటు చేసుకున్నప్పటికీ రోజంత ఒత్తిడిలోనే కొనసాగి నష్టం నమోదు చేసుకుంది.
మీ స్నేహితులకు రికమెండ్ చెయ్యండి